钦定古今图书集成/明伦汇编/官常典/第776卷 > 陶回
## 钦定古今图书集成/明伦汇编/官常典/第776卷 > 陶回

按《晋书》本传，“回，丹阳人也。祖基，吴交州刺史。父抗，太
子中庶子。回辟司空府中军主簿，并不就。大将军王
敦命为参军，转州别驾。敦死，司徒王导引为从事中
郎，迁司马。苏峻之役，回与孔坦言于导，请早出兵守
江口，语在《坦传》。峻将至，回复谓亮曰：‘峻知石头有重
戍，不敢直下，必向小丹阳南道步来，宜伏兵要之，可
一战而擒’。”亮不从。峻果由小丹阳经秣陵，迷失道，逢
郡人，执以为乡导。时峻夜行，甚无部分，亮闻之，深悔
不从回等之言。寻王师败绩，回还本县，收合义军，得
千馀人，并为步军，与陶侃、温峤等并力攻峻。又别破
韩晃，以功封康乐伯。时大贼新平，纲维弛废，司徒王
导以回有器干，擢补北军中候，俄转中护军。久之，迁
征卤将军、吴兴太守。时人饥谷贵，三吴尤甚，诏欲听
相鬻卖，以拯一时之急。回上疏曰：“当今天下，不普荒
俭，唯独东土谷价偏贵，便相鬻卖，声必远流。北贼闻
此，将窥疆场。如愚臣意，不如开仓廪以赈之。”乃不待
报，辄便开仓，及割府郡军资数万斛米以救乏绝，由
是一境获全。既而下诏，并敕会稽、吴郡依回赈恤，二
郡赖之。在郡四年，征拜领军将军，加散骑常侍，征卤
将军如故。回性雅正，不惮强御。丹阳尹桓景佞事王
导，甚为导所昵。回常慷慨，谓景非正人，不宜亲狎。会
荧惑守南斗，经旬，导语回曰：“南斗，扬州分而荧惑守
之，吾当逊位，以厌此谪。”回答曰：“公以明德作相，辅弼
圣主，当亲忠贞，远邪佞，而与桓景造膝，荧惑何由退
舍！”导深愧之。咸和二年，以疾辞职，帝不许。徙护军将
军，常侍、领军如故。未拜，卒，年五十一，谥曰威。四子：汪、
陋、隐、无忌。汪嗣爵，位至辅国将军、宣城内史，陋冠军
将军，隐少府，无忌光禄勋。兄弟咸有干用。